तो इस पूरी यात्रा में दूसरी बार सुबह सवेरे चलने का तय हुआ । एक बार हम घर से चले थे सुबह के 4 बजे । वैसे यहां पर 4 बजे उजाला हो जाता है वो भी बढिया वाला इसलिये यहां तो तीन बजे भी चलने में बुराई नही है । रात को कमरे में ही ये भी सलाह हुई कि हम अपना साइड बैग यहीं होटल में ही रख देंगें । कमरे में नही रखेंगें ताकि वो बुक ना रहे पर गेस्ट हाउस के मालिक से कहकर एक दूसरी जगह रख देंगें । टैंट बाइक पर बंधा हुआ है और स्लीपिंग बैग भी तो उन्हे लेकर चलेंगें । गेस्ट हाउस वालो का कार्ड ले लिया और उनसे बोल दिया कि हम अगर समय रहते कारगिल आ गये तो आपके यहां पर रूकेंगें अन्यथा कहीं टैंट लगा लेंगें । वैसे हमें पूरा अंदाजा था कि हम एक ​ही दिन में कर लेंगें क्योंकि सुबह 4 बजे से निकलने के बाद कम से कम 16 घंटे मिलते हैं तो बुरी से बुरी सडक पर 20 का औसत आराम से आ जाता है और सवेरे चलने वाले की जीत इसीलिये हर जगह होती है ।चूंकि गेस्ट हाउस वालो ने सुबह 4 बजे उठने की बात कही ​थी तो हमने उन्हे ही कह दिया उठाने को । सुबह 4 बजे उन्होने आवाज लगा दी और हम उठकर तैयार होने लगे । पांच बजे तक हम निकल लिये गेस्ट हाउस से । हमने अपना साइड बैग उन्ही को दे दिये रखने के लिये ।